
Új, vízoldható Pd-katalizátorok alkalmazása Sonogashira-kapcsolásban

Munkám során három vízoldható szalán típusú ligandumot és azok Pd-komplexeit szintetizáltam és jellemeztem.
A Sonogashira-kapcsolás vizsgálatára jódbenzol és fenilacetilén reakcióját választottam. Oldószerként vizet alkalmaztam, a szubsztrátumok és a szerves bázis képezték a szerves fázist. A modellreakciók kivitelezése során a [Pd(BuHSS)] komplexet használtam.
Tanulmányoztam a különböző szerves és szervetlen bázisok hatását az átalakulás mértékére. A legmagasabb konverzióértéket trietil-amin bázis hozzáadásával értem el. A reakció időfüggésének vizsgálata során azt tapasztaltam, hogy fél óra reakcióidőig a konverzió értéke gyorsan nő, majd ezután lelassul. Ennek okát keresve tanulmányoztam a szubsztrátum/bázis arány reakcióra gyakorolt hatását. Azt tapasztaltam, hogy 1/4 aránynál a reakció már 1 óra alatt is közel teljes mértékben lejátszódik.
A katalizátor mennyiségének hatását is vizsgáltam a konverzióértékekre. Azt tapasztaltam, hogy a Pd-komplex arányának csökkenésével a konverzió is csökkent. Azonban az óránkénti katalitikus ciklusszám (TOF) maximum görbe alapján változott. A legmagasabb TOF értéket 3000/1= szubsztrátum/katalizátor aránynál értem el 30 perc alatt, melynek értéke 1596 h-1. A reakció időfüggését is tanulmányoztam, mely alapján elmondható, hogy 4 óra alatt a kapcsolás majdnem teljesen lejátszódik.
Optimalizált reakciókörülmények között vizsgáltam az általam előállított komplexek aktivitását. Elmondható, hogy a [Pd(HSS)] aktivitása kevéssel elmarad a [Pd(BuHSS)] és a [Pd(CyHSS)] aktivitásától.
A komplexek felhasználhatóságának felderítése céljából vizsgáltam különböző elektronküldő és elektronszívó szubsztituenseket tartalmazó aril-halogenidek és terminális acetilének kapcsolását.
A [Pd(BuHSS)]-t két anioncserélő gyantára rögzítettem, majd aktivitását fenilacetilén és jódbenzol reakciójában vizsgáltam. Az elvégzett kísérletek alapján elmondható, hogy a katalizátor leoldódik az ioncserélőről a reakciók során.
Szol-gél módszer segítségével heterogenizáltam a [Pd(BuHSS)] komplexet. Az így kapott katalizátorral próbareakciókat végeztem, melynek eredményeiből megállapítható, hogy nem történt jelentős mértékű leoldódás.
Eredményeim alapján elmondható, hogy az előállított Pd-szulfoszalán komplexek hatékonyak vizes közegű Sonogashira kapcsolási reakciókban. A kiemelkedő aktivitást foszfin- és rézmentes körülmények között értem el, hozzáadott fázistranszfer katalizátor nélkül.



